Kārtība

Izglītības un Zinātnes ministrijas piešķirtā finansējuma izlietošanai

Liepājas Universitātes latviešu filoloģijas, baltu filoloģijas un vēstures studiju programmu zinātniskās darbības nodrošināšanai

1. Šī Kārtība nosaka Liepājas Universitātei (turpmāk – LiepU) ar Izglītības un zinātnes ministrijas (turpmāk – IZM) 2014. gada 26. februāra rīkojumu Nr. 110 „Par līdzekļu piešķiršanu, lai nodrošinātu zinātnisko darbību universitāšu latviešu filoloģijas, baltu filoloģijas un vēstures studiju programmām 2014. gadā” un Vienošanās protokolu (Līguma reģistrācijas Nr. C1-2014/028) piešķirtā finansējuma sadales un lēmumu pieņemšanas kārtību.
2. Lēmumus par IZM piešķirto līdzekļu (3969 EUR) sadales principiem, finansējuma piešķiršanas kārtību un sasniegto rezultātu atbilstību mērķiem pieņem LiepU Humanitāro un mākslas zinātņu fakultātes Dome.
3. Zinātniskās darbības nodrošināšanai piešķirto līdzekļu izmantošanas pamatprincipi.
	1. Veicināt zinātniskās pētniecības rezultātu integrāciju LiepU latviešu filoloģijas un baltu filoloģijas studiju kursos.
		1. Akceptēt finansējuma piešķiršanu LiepU 2014. gada iespieddarbu plānā apstiprināto mācību grāmatu un metodisko materiālu izstrādei.
		2. Atbalstīt jaunāko valodniecības un literatūrzinātnes nozaru pētījumu publiskošanu studiju un pētniecības pilnveidei, nodrošinot starptautiski recenzējamo rakstu krājumu „Vārds un tā pētīšanas aspekti” (latviešu valodniecībā) un „Aktuālas problēmas literatūras zinātnē” (literatūrzinātnē) izdošanu.
	2. Finansiāli atbalstīt LiepU latviešu filoloģijas un baltu filoloģijas mācībspēku un studentu dalību starptautiskās zinātniskās konferencēs ar referātiem, kuru saturs atbilst finansējuma piešķiršanas mērķim.
	3. Finansiāli atbalstīt LiepU latviešu filoloģijas un baltu filoloģijas mācībspēku zinātnisko rakstu (kuru saturs atbilst finansējuma piešķiršanas mērķim) publicēšana starptautiski recenzējamos izdevumos vai izdevumos, kas iekļauti starptautiski citējamās datu bāzēs.
4. LiepU Humanitāro un mākslas zinātņu fakultātes Dekāns nodrošina kontroli par Domes lēmumu izpildi un Vienošanās protokola 2.2. punktā prasītās informācijas publiskošanu LiepU interneta vietnē.
5. LiepU Humanitāro un mākslas zinātņu fakultātes Dekāns nodrošina Vienošanās protokola 2.3. punktā prasītās informācijas sagatavošanu iesniegšanai IZM līdz 2015. gada 1. februārim.